b'\n_START_ARTICLE_\nEid al-Adha\n_START_PARAGRAPH_\nAng Eid al-Adha o Eid ul-Adha (Arabe: \xd8\xb9\xd9\x8a\xd8\xaf \xd8\xa7\xd9\x84\xd8\xa3\xd8\xb6\xd8\xad\xd9\x89\xe2\x80\x8e \xe2\x80\x98\xc4\xaadu l-\xe2\x80\x99A\xe1\xb8\x8d\xe1\xb8\xa5\xc4\x81) "Pagdiriwang ng Sakripisyo" o "Mas Malaking Eid" ay isang kapistahang ipinagdiriwang ng mga Muslim (kasama ang Druze) sa buong mundo upang alalahanin ang pagpapaunlak ni Ibrahim na isakripisyo ang kanyang anak na lalaking si Ismael bilang isang gawain ng pagsunod sa Diyos. Ito ang pangalawa at panghuli sa dalawang mga kapistahang Eid na ipinagdiriwang ng mga Muslim, na ibinatay mula sa Kuran. Katulad ng Eid al-Fitr, sinisimulan ang Eid al-Adha sa pamamagitan ng isang maikling panalanging sinusundan ng isang sermon (khu\xe1\xb9\xadba)._NEWLINE_Taunang pumapatak ang Eid al-Adha tuwing pang-10 araw ng buwan ng Dhul Hijja (\xd8\xb0\xd9\x88 \xd8\xa7\xd9\x84\xd8\xad\xd8\xac\xd8\xa9) ng maka-buwang kalendaryong Islamiko. Nagtatagal ng tatlong mga araw ang pagdiriwang o mahigit pa, depende sa bansa. Nagaganap ang Eid al-Adha sa araw na pagkaraan ng pagbaba ng mga peregrino o pilgrimong nagsasagawa ng Hajj mula sa Bundok ng Arafat (isang taunang pilgrimahe sa Mecca na nasa Arabyang Saudi ang Hajj). Nangyayari ang Eid al-Adha bandang 70 mga araw pagkalipas ng katapusan ng buwan ng Ramadan.\n_START_SECTION_\nIba pang katawagan\n_START_PARAGRAPH_\nSa Apganistan, tinatawag ng mga Apgano ang Eid al-Adha bilang Eid-e-Qorban.'